
Slika Augustina Kažotića s blaženikova oltara koji je, po želji 
gradonačelnika Lucere podignut blaženiku u čast prije 1770. u 
dominikanskoj crkvi u Luceri. Kao autor slike potpisan je 
Vinko Lambiasi, umjetnik sicilijanske škole iz 1. st. 





Uvod 


Devetnicu u čast bl. Augustina Kažotića napisao je 
davne 1962. godine dubrovački biskup mons. Pavao 
Butorac (+ 1966.). Ona u sebi sadrži kratak Blaženikov 
životopis te pruža niz molitava kojima se u svako doba 
može uteći za pomoć i zagovor svetom trogirskom do- 
minikancu i zagrebačkom biskupu. 


Lucerski povjesničar Rocco del Preite o Augustinu 
piše: »Po zagovoru našeg Blaženika slijepi su dobiva- 
li vid, nijemi govor, dugogodišnji bolesnici potpuno 
ozdravljenje, uzeti ozdravljenje udova, opsjednuti se 
oslobađali nečistih duhova, a onima koji su se nalazili 
u pogibelji na čudesan način bila je pružena pomoć.« Iz 
povijesnih vrela znamo da su mu se ljudi odmah nakon 
njegove smrti (1323.) s puno vjere i pouzdanja utjecali 
za pomoć i zaštitu u svim svojim tjelesnim i duhovnim 
potrebama. Brojna čudesa koja su se zbila po njegovom 
zagovoru potvrda su Kažotićeva moćnog zagovora kod 
Boga. 


I u naše smo vrijeme svjedoci procvata pobožnosti 
prema Augustinu Kažotiću. Kako bismo svojim suvre- 
menicima i Augustinovim štovateljima u tome pomogli 
dajemo im u ruke ovu devetnicu u čast Blaženiku. 


Akad. slikar Vladimir Meglić, BL Augustin Kažotić, 
Hrvatska katolička misija Hamburg, 2010. 





Blaženi Augustine Kažotiću, tvojemu moćnom zagovoru kod 
Boga preporučujemo Crkvu koju si tako žarko ljubio i hrvat- 
ski narod za koji si se posve istrošio. 


Tko na zagovor bl. Augustina Kažotića bude uslišan 
neka o primljenoj milosti ili ozdravljenju pošalje svje- 
dočanstvo na adresu: 


Dominikanski provincijalat 
Kontakova 1 
10000 Zagreb 
E-mail: hdpQdominikanci.hr 
www.dominikanci.hr 


ili: 
Samostan bl. Augustina Kažotića 


Ivanićgradska 71 
10000 Zagreb 


Prvi dan 
Djetinjstvo 


Pouka 


Blaženik se rodio oko 1260. godine u drevnome dal- 
matinskom gradu Trogiru. U to se doba građanstvo još 
živo sjećalo svoga hrvatsko-ugarskoga kralja Bele IV., 
oca dominikanke svete Margarite, koji se sklonio u Tro- 
gir pred provalama Tatara. Kako je kralj u zidinama 
Trogira potražio i našao zaklon pred rušiteljima vjere 
i kulture što nadirahu s Istoka, tako je mladi Augustin 
osjetio jaku pomoć u crkvama svoga rodnoga grada, u 
dijecezanskom i redovničkom svećenstvu i u njihovoj 
pouci, u vjekovnim vjerskim i kulturnim predajama, ko- 
jima je odisao njegov grad. Okruženje u kojem je živio, 
dodatno je oplemenjivalo njegov duh i razvijalo svijest, 
a tome su pridonijele i divote dalmatinskog primorja, 
gdje se nebo osmjehivalo zemlji kad je Božja ruka stva- 
ralačkom snagom oblikovala svijet. Dašak stvaralačke 
moći, koja u sebi krije milosno blago svetog krštenja, 
prožeo je mladu Augustinovu dušu i osposobio ga da 
bude i ostane Božje dijete te postane baštinik neba. 


Molitva 


O Oče, Sine i Duše Sveti, Presveto Trojstvo, što se na- 
stanjuješ u svakoj duši koja se u svetome krštenju otva- 
ra tvojoj milosnoj ljubavi, pogledaj milostivo na nas 
koji ti se utječemo po zagovoru našega blaženog Augu- 
stina. Po njegovim zaslugama udijeli nam da do zadnje- 
ga daha ostanemo vjerni obećanju što smo ga dali tvojoj 
ljubavi pri svetom krštenju. Ne dopusti da svjetlo, koje 
je tada zasjalo u našim dušama, ikada napustimo. Sa- 
čuvaj nas da se na nama ne izvrši prijetnja koju donosi 
Ivanovo evanđelje: “Tko ne vjeruje u Sina, neće vidjeti 
života, već gnjev Božji ostaje na njemu" (Iv 3, 36). Daj da 
ti se uvijek klanjamo u duhu i istini, jer ti si Duh, i koji ti 
se klanjaju, moraju ti se klanjati u duhu i istini (usp. Iv 
4,24). Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 
(triput) 


Drugi dan 
Mladost 


Pouka 


Godine procvata razuma i volje proveo je Augu- 
stin u povezanosti s Bogom. Proljeće života sa svojim 
čarima nije ga priljubilo uz zemaljsku prolaznost. Bio 
je privučen k Bogu, Vječnoj Ljepoti, a srce mu se ispu- 
njalo čežnjom za Vječnom Ljubavlju, koja usrećuje sve 
koji je ljube. U okrilju pobožne obitelji, pod utjecajem 
strica, trogirskog kanonika, rastao je poput pupoljka i 
procvao u divan cvijet, što će ga Božja ruka presaditi u 
dominikanski perivoj. Dominikanski je red već od svo- 
jih prvih početaka uhvatio korijena u hrvatskim kra- 
jevima, a u gradu Trogiru od 1265. godine. Nije čudo 
što je ugled novoga reda, koji se istaknuo propovjed- 
ničkom revnošću, krepošću i učenošću, privlačio srce 
mladog Augustina, pa kad se zaodjenuo crno-bijelom 
dominikanskom odjećom, sav se predao pobožnosti. 
Bjelina redovničke odore poticala ga je na čistoću živo- 
ta i prostodušnost svetih nakana, a crnina na molitvu 
i samozataju. Bogoslovske je nauke usavršio u Italiji, 
a kad je postavši svećenikom kročio na oltar, uzeo si 
je za zadaću da svim silama svoga bića posluži istini i 
ljubavi. Svojim mladenačkim sposobnostima budio je 

velike nade, te su ga poslali na usavršavanje studija u 
Parizu, gdje je crkvena atmosfera još odisala svježinom 
genijalnih velikana svetoga Tome Akvinskoga i Alberta 
Velikoga. 


Molitva 


Slavni Božji slugo, blaženi Augustine, koji si se svim 
mladenačkim žarom posvetio molitvi, samozataji i 
nauci, kako bi što savršenije poslužio Vječnoj Istini i 
Vječnoj Ljubavi, moli kod slavne Božje Majke, posebne 
zaštitnice svoga Reda, da naša mladež uzljubi čistoću i 
samozataju, molitvu i ozbiljnu nauku. Neka naša mla- 
dež po tvome primjeru uloži napor da se cijelim svojim 
vladanjem približi Vječnoj Istini i Vječnoj Ljubavi, da 
je ne prevari sotona i svijet, nego da joj u duši prevlada 
milosna Ljubav Svetoga Duha, komu.budi čast i slava 
dovijeka. Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 


(triput) 

Treći dan 
Apostol 


Pouka 


U Augustinovo doba gmizalo je albigensko ili bogu- 
milsko krivovjerje (patareni), koje je podrivalo i crkve- 
nu i svjetovnu zajednicu. Protiv toga srednjovjekovnog 
nihilizma ustao je i Augustin po primjeru svetog oca 
Dominika, posebno u našoj Bosni, gdje je taj krivi nauk 
bio uhvatio duboko korijenje. Neki misle da mu je papa 
Bonifacije VIII. povjerio zadaću propovijedati protiv raz- 
dora što su ga u to vrijeme u Italiji prouzročile stranke 
gvelfa i gibelina te da ga je isti papa imenovao apostol- 
skim propovjednikom na svome dvoru. Katolički je nauk 
iz njegovih usta izvirao nježno i snažno. Posredovao ga 
je ponizno i blago. Sve je osvajao ljubavlju. Apostolskom 
je čovjeku samo jedno bilo na srcu: slijediti Krista i sve 
privući Kristu. Kada je dominikancu kardinalu Nikoli Bo- 
ccasiniju papa Bonifacije VIII. povjerio da ukloni razmi- 
rice nastale oko nasljedstva na ugarsko-hrvatskom prije- 
stolju, kardinal je uzeo sa sobom našega Augustina, kao 
ljubitelja domovine i naroda, da pomogne oko uspostav- 
ljanja mira i reda u svojoj zemlji. Kralj Andrija III. nije 
imao muških potomaka, pa je papa Bonifacije podupro 
stranku Karla Roberta, sina Karla Martela Anžuvinca. 

Molitva 


Sveti revnitelju za Božju stvar i za dobro domovi- 
ne, smiluj nam se! U naporima da očuvamo vjeru otaca, 
isprosi nam duševnu jakost i ustrajnost u vjeri, da ne 
iznevjerimo krsni zavjet, već da ostanemo Božja dje- 
ca. Ljubitelju domovine, daj da nam zemlja procvate 
svakim dobrom, vjerom, nadom, ljubavlju, poštenjem, 
nesebičnošću, plemenitošću! Neka mir zavlada u naše 
dane, da služeći Bogu u miru postignemo vječnu sreću. 
Amen. 


Oče naš, 
Zdravo Marijo, 
Slava Ocu i Sinu i Duhu Svetomu 


(triput) 

Četvrti dan 
Biskup i pastir 


Pouka 


Kad je kardinal Nikola Boccasini, nakon smrti Bo- 
nifacija VIII. izabran za papu, uzeo je ime Benedikt XI. 
(Crkva ga slavi kao blaženika). Potkraj te (1303.) go- 
dine imenovao je Augustina zagrebačkim biskupom 
i osobno ga zaredio u Rimu. Nakon tatarske provale i 
pustošenja, zagrebačka se biskupija našla u čudu: sve 
je zamrlo u svećenstvu i narodu. Moralna i materijalna 
pustoš tražila je velike žrtve i svetačko umijeće u radu. 
Ojačan vjerom i nadom, potpomognut milošću, svetac 
se svim silama dao na posao. Oboružan blagošću i po- 
niznošću, prodahnut ljubavlju i strpljivošću, osvajao je 
srca i privodio ih k Bogu. Posebno se brinuo za mlade 
svećenike. Uredio je školu pri katedrali, koja je postoja- 
la od vremena Trećega lateranskog sabora (1179.), obo- 
gatio biskupsku knjižnicu, sazvao dijecezansku sinodu, 
postavio mudre smjernice Kaptolu. Još se tri stoljeća u 
zagrebačkoj Crkvi osjećao blagoslov njegove biskupske 
službe. Rado je i često zalazio među narod, bio je do- 
bročinitelj siromaha, sirota, bolesnika, patnikaA... Una- 
prijedio je gradnju katedrale. Obilazio je naokolo kako 
bi smirivao političke strasti i privukao protivnike Karlu 

Robertu, koji je napokon bio proglašen kraljem i okru- 
njen po drugi put u Budimpešti 1309. godine. Na sveča- 
nosti je bio nazočan i naš Blaženik. Biskup se zauzeo i za 
redovnike pavline. Bio je i na općem crkvenom saboru 
u Vienni (1311.-1312.), gdje je bilo riječi o templarima, 
o pomoći Svetoj zemlji i o raznim reformama. 


Molitva 


Po molitvi i zaslugama blaženog Augustina udijeli 
nam, milostivi Bože, da primjerom i riječju djelujemo 
na svoju subraću, da ih zlo ne povuče u propast, da 
Božja ljubav zavlada u njihovim dušama, jer smo dužni 
ljubiti bližnjega kao same sebe. Po njegovim zasluga- 
ma udijeli nama i svemu kršćanskom puku milost da 
poštujemo i slušamo svoje pastire koje si postavio da 
upravljaju tvojom Crkvom, jer sam si rekao svojim apo- 
stolima i njihovim zakonitim nasljednicima: “Tko vas 
sluša, mene sluša. Tko vas prezire, mene prezire. Tko 
mene prezire, prezire onoga koji me poslao" (Lk 10,16). 
Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 


(triput) 

Peti dan 
Augustin i Crkva 


Pouka 


Katolička Crkva bila je u središtu Augustinove lju- 
bavi. Poslije dobrog Boga i preslavne Božje Majke, uvi- 
jek Crkva. Nije to samo stoga što naš Gospodin ističe da 
onaj tko ne posluša Crkvu, treba biti smatran javnim 
grešnikom (usp. Mt 18,17), nego u prvom redu stoga što 
je Sin Božji Crkvu osnovao da ga zastupa na zemlji, da u 
njegovo ime poučava ljude i vodi ih k vječnoj sreći. Ona 
ga predstavlja pred svijetom, pa stoga i Bog nagrađu- 
je iskrenu i požrtvovnu ljubav prema Crkvi, a kažnjava 
prkos i prezir prema njoj. 

Augustin je bio snažno povezan s papama svoga 
vremena. Uvijek ih je poštivao i spremno podupirao, a 
oni njega veoma cijenili. Patnje Crkve bile su njegove 
patnje, njezini uspjesi njegova radost. Budući da je kralj 
Karlo Robert zašao na stranputicu i prepustio zemlju 
samovolji velikaša, sveti biskup nastojao je svoje vjer- 
nike obraniti od nereda. Biskup je opomenuo kralja da 
se popravi, ali bez trajna uspjeha, pa se Augustin do- 
govorio s braćom u biskupstvu da se obrate papi Ivanu 
XXII., koji je od godine 1316. preuzeo upravljanje Cr- 
kvom. Negdje potkraj 1318. ili početkom 1319. zaputio 

se Augustin kao legat episkopata u Avignon, gdje je 
papa tada boravio. Kralj mu se zbog toga osvetio te mu 
nije dopustio povratak u Zagreb. Ali papa je podupro 
revnoga biskupa, odredivši da iz Avignona upravlja za- 
grebačkom biskupijom. Papa mu je povjerio i delikatne 
zadaće te ga uvrstio među papinske teologe. 


Molitva 


Predobri Gospodine, koji si veličanstvenom ljubav- 
lju svoga Srca osnovao Crkvu na Petrovoj stijeni i apo- 
stolskome zboru, poistovjetivši se s njom, ulij nam u 
srca veliku ljubav prema svome djelu. Daj da budemo 
i uvijek ostanemo odana djeca tvoje svete Crkve, da u 
njoj uvijek gledamo tebe te joj privedemo mnoge duše, 
koje te još ne poznaju. Daj da budemo poslušni i odani 
tvome namjesniku na zemlji u svemu što je povezano sa 
spasenjem naših duša, da slijedeći nepogrešivo vodstvo 
svete Crkve postignemo blizinu tvoga srca u nebesko- 
me kraljevstvu. Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 


(triput) 

Šesti dan 
Učitelj 


Pouka 


Augustin je bio u pravom smislu riječi učitelj vjere i 
morala. Ne samo u smislu u kojem je to svaki biskup po 
naravi svoje službe, nego na poseban način, jer je papa 
Ivan XXII. tražio i njegovo mišljenje u nekim pitanjima 
o kojima se raspravljalo u to doba. Do naših su dana 
sačuvane dvije takve rasprave, koje odaju njegovu 
učenost i spremnost da pomogne Crkvi u borbi protiv 
krivih shvaćanja i učenja. U jednoj, iz godine 1320., ra- 
spravlja o gatanju i vračanju, o krivovjerju i krivovjer- 
cima, o praznovjerju, zazivanju sotone i o svetogrđu. 
U drugoj se obara na sljedbu takozvanih “fraticellije- 
vaca". Ovi su učili, da Isus i apostoli nisu bili vlasnici 
dobara, kojima su se služili za svoje potrebe, što spomi- 
nju evanđelisti. Papa ih je osudio, a oni ustadoše na nje- 
ga, optuže ga zbog krivovjerja i zaprijete mu da će biti 
svrgnut po općem saboru. Papa Ivan XXII. tu je stvar 
povjerio kardinalima i teolozima, među njima i našem 
Augustinu, da je prouče, kako to traži dobro Crkve, 

Molitva 


Gospodine Isuse Kriste, vječno svjetlo “koje rasvjet- 
ljuješ svakoga čovjeka", (usp. Iv 1,9), ti, koji si rekao o 
sebi: “Ja, svjetlo, došao sam na svijet da nijedan koji u 
mene vjeruje ne ostane u tami" (Iv 12, 46), po zagovo- 
ru i primjeru blaženog Augustina udijeli nam milost da 
tvoju istinu uvijek dosljedno ispovijedamo, da po tvome 
nauku, koji nepogrešivo naučava sveta Crkva, uredimo 
svoj život, da nas zablude i kriva shvaćanja ne zavedu 
na stranputicu. Daj, Gospodine, da u svim zgodama ži- 
vota budemo sljedbenici tvoga neprevarljivog svjetla, 
da nam ti, Vječna Istino, budeš i ostaneš do smrti pravi- 
lo koje će nas jednom dovesti u Očevo krilo. Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 


(triput) 

Sedmi dan 
Obnovitelj Lucere 


Pouka 


Zbog kraljeva protivljenja, a posredovanjem kraljeva 
strica, napuljskoga kralja Roberta Anžuvinca, Augustin 
je 1322. godine premješten u biskupiju u Luceru (Apu- 
lija). Možemo si zamisliti kako mu je bilo teško odre- 
ći se zauvijek domovine i služenja u njoj. Ali, poslušan 
Providnosti, koja mudro ravna kršćanskim životom, 
preuzeo je posao na novom skliskom terenu, gdje su se 
muslimanski Saraceni miješali s kršćanskim katoličkim 
svijetom. Karlo II. Anžuvinac slomio je Saracene, a 1300. 
godine. Lucera se prozvala "Citta di Santa Maria" (Grad 
svete Marije). Saraceni su se raspršili po selima. Nešto 
revnim propovijedanjem, a nešto svetim životom i po- 
korom te obilaženjem župa prionuo je sveti biskup na 
obnovu vjerskog života u biskupiji. Podigao je sirotište 
za djevojke, novu biskupsku palaču i bolnicu, koja se 
očuvala do danas. Zauzeo se kod kralja da se obnove 
gradske zidine, a kod pape Ivana XXII. da kanonici žive 
zajedno. Svoju je biskupiju posvetio Presvetoj Djevici, 
koju je posebno štovao. Koristio je svaku prigodu da joj 
iskaže štovanje i širi ljubav prema njoj. 


Molitva 


Blaženi Augustine, isprosi nam od slavne Majke Bož- 
je da strpljivo podnosimo udarce što nam ih život do- 
nosi, da se radujemo, kad smo po križu slični Raspetoj 
Ljubavi. Izmoli kod presvetog Božjeg Srca i neoskvrnje- 
nog Gospinog Srca milost da savjesno vršimo dužnosti 
svoga zvanja prema zahtjevima presvete Božje volje, 
kojoj budi čast i slava navijekel Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 


(triput) 

Osmi dan 
Kod Boga 


Pouka 


Patnje u domovini i rad u Luceri pridonijele su da 
Blaženik oslabi. Potkraj srpnja 1323. godine teško je 
obolio. Osjećajući da mu je došao kraj, pozove k sebi 
svećenstvo i gradske uglednike da im uputi zadnje po- 
uke. Prenesu ga u ćeliju dominikanskoga samostana, 
kamo bi se katkad sklonio da se sasvim posveti molitvi 
i razmišljanju. Kad su mu podijelili popudbinu, siđe s 
kreveta i klečeći u najvećoj sabranosti primi svetu ho- 
stiju. Kad je starješina samostana zazvao sv. Ivana apo- 
stola, okrenu se Augustin k svečevoj slici pod križem, 
naslikanoj na zidu, i preda svoj duh Bogu. Bilo je to 3. 
kolovoza 1323. godine. Njegovi smrtni ostaci bili su po- 
loženi u kapelu sv. Petra mučenika u dominikanskoj 
crkvi. 


Molitva 


O dragi Blaženiče, koji si cijeloga života na pameti 
imao samo Boga, kako bi mu u zadnjem času života pre- 
dao svetu dušu, isprosi nam svojim zagovorom, a po za- 
slugama muke i smrti našega Spasitelja i žalosne Gospe, 
da nam u našem zadnjem času ne naškodi zlobni nepri- 
jatelj, nego da se zauvijek sjedinimo s Božjim srcem na 
nebu. Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 
(triput) 





mmen tijelom u 
brnom sarkofagu, koji je 1937. darovao lucerski biskup 
Josip di Girolamo 


Deveti dan 
Štovanje 


Pouka 


Augustinova svetost bila je tolika da su već dvije 
godine nakon njegove smrti zatražili od Svete Stolice 
da bude proglašen svetim. Zna se da je napuljski pot- 
kralj, vojvoda Karlo Anžuvinac, to izričito zatražio od 
pape Ivana XXII. 1325. godine. Ne zna se točno kako je 
papa odgovorio. Neki misle da je Augustin bio uvršten 
u svece, a drugi u blaženike. Glas o čudesima, što ih je 
Bog činio po njegovu zagovoru, širio se sve više, pa je 
svijet odasvud hrlio na njegov grob da isprosi potrebne 
milosti. Godine 1700. papa Inocent XII. potvrdio je Au- 
gustinovo štovanje, a iduće je godine biskupijama Lu- 
cere, Zagreba, Trogira i Dominikanskome redu dopu- 
šteno, da se njegova svečanost slavi 3. kolovoza. Lucera 
ga je 1668. proglasila svojim zaštitnikom. Godine 1937. 
njegove su moći položene u bogatu srebrnu raku u lu- 
cerskoj katedrali. I kod Hrvata se sve više širi njegovo 
štovanje. Dužni smo ga štovati i moliti se ovom svetom 
sinu svoga naroda te mu postojano preporučivati osob- 
ne i narodne potrebe. Što mu se više budemo s vjerom 
i pouzdanjem molili, više ćemo osjetiti moć njegova za- 
govora. 


Molitva 


Daj, dobri Bože i ti sveta Djevice, naša zaštitnice, da 
se probudi svijest vjere u našem narodu te da častimo 
svoje svete sunarodnjake, odlučno širimo njihovo što- 
vanje i to smatramo svojom dužnošću. O slavni Blaženi- 
če, uzmi nAs i sav hrvatski narod pod svoje okrilje. Udi- 
jeli nam milost koju prosimo po tvome zagovoru, a sve- 
mu narodu daj da se preporodi u Božjoj ljubavi. Amen. 


Oče naš, 
Zdravo Marijo, 
Slava Ocu i Sinu i Duhu Svetomu. 
(triput) 





Danko Butala, Hrvatski sveci i blaženici (1985.), s lijeva na desno: Au- 
gustin Kažotić, Nikola Tavelić, Leopold Mandić, Marko Križevčanin; 
kleče: Ozana Kotorska i Gracija iz Mula. Nacionalno svetište 
sv. Josipa u Karlovcu. 


Ivan Šimetić, BL Augustin Kažotić (1964.), u blaženikovoj kapelici 
zagrebačke katedrale 





Molitva da blaženi Augustin Kažotić 
bude proglašen svetim 


Bože, izvore svega dobra, koji nam po životima sve- 
taca pružaš primjer, po njihovu zagovoru i darom svoje 
milosti potakni srca hrvatskih biskupa, svećenika, re- 
dovnika i redovnica te svega naroda Božjeg i svih ljudi 
dobre volje, da svaki od nas, kao pripadnik Crkve ili kao 
građanin Domovine, učini sve što je dužan učiniti da 
velikan naše domovinske i crkvene povijesti, blaženi 
Augustin Kažotić, bude proglašen svetim. 

Svojim svjetlom, Gospodine, rasvijetli nam pameti 
da u njegovu apostolskom, učiteljskom, prosvjetitelj- 
skom, obnoviteljskom, prognaničkom i mučeničkom 
životu prepoznamo uzor za osobnu duhovnu obnovu 
i putokaz autentične evanđeoske zauzetosti u obnovi 
duhovno i materijalno opustošene nam Domovine. 

Pred očima sveopće Crkve i cijeloga svijeta obraduj, 
svemogući Bože, napaćeni hrvatski narod i Crkvu u Hr- 
vata, te okruni svetačkom krunom još jednoga između 
mnogobrojnih naših plemenitih sinova, a svima nama 
udijeli istinsku vjeru da ć#emo po njegovu zagovoru 
osjetiti pomoć u svojim duhovnim, duševnim i tjele- 
snim potrebama. 

To te molimo, dobri Oče, po Kristu našem Gospodi- 
nu. Amen. 


Šimun Carrara, Kip bL Augustina Kažotića iz 1881., 
dominikanska crkva u Trogiru 





Molitve bl. Augustinu Kažotiću 
da se isprose milosti 


Blaženi Augustine, biseru katoličkog episkopata i 
Dominikanskog reda, oče siromaha i nevoljnih, svojim 
moćnim zagovorom isprosi od Boga dar kršćanskog je- 
dinstva među svim narodima, a meni koji ti se s pouz- 
danjem utječem, izmoli na Božju slavu i moj vječni spas 
živu vjeru, nepokolebljivu vjernost svetoj majci Crkvi i 
milost koja mi je potrebna. Tako budi. 


II. 


Bože, koji si nam u blaženom Augustinu, svome pri- 
znavaocu i biskupu zagrebačkome, dao primjer dobra 
pastira, daj, molimo te, da po njegovu zagovoru zado- 
bijemo tvoju milost i pomoć u svojim duhovnim i tjele- 
snim potrebama. Po Kristu Gospodinu našemu. 


HI 
Blaženi Augustine, zaštitniče Trogira, diko Zagreba 
i hrvatskog naroda, oče siromaha, tješitelju bolesnih, 
bijednih i nevoljnih, k Tebi se pouzdano utječem. Ti 


si mnoge u svom životu i poslije svoje smrti utješio, 
ozdravio i razne im milosti od Boga isprosio, izmoli i 
meni milost za koju Te vruće zazivam... (spomeni što že- 
liš), ako to hoće Bog, koji neka je blagoslovljen u vijeke 
vjekova. Amen. 





Reljefni lik (timpanon) bL Augustina Kažotića nad ulaznim vratima 
dominikanske crkve u Trogiru, što ga je u 14. stoljeću izradio 
Nikola Dente iz Venecije 


Molitva bl. Augustina Kažotića prije mise 


Ako pred tvoje oči, Gospodine, iznesemo grijehe što 
smo ih počinili i muke koje nas snađoše, onda trpimo 
manje nego što smo zaslužili. Osjećamo kaznu zbog 
grijeha, a ipak u svojoj tvrdoglavosti ne prestajemo 
griješiti. Tvoji bičevi šibaju našu slabost, ali naša zloća 
ne uzmiče. Naše se ranjeno srce muči, ali još ne prigi- 
bamo oholu glavu. Uzdišemo u bolima, ali u životu ne 
postajemo bolji. Ako nas potičeš, onda ispovijedamo 
što smo loše učinili, a čim prestaneš, zaboravljamo što 
smo oplakivali. Ako podigneš ruku, obećajemo činiti 
dobro, a čim povučeš mač s naše glave, ne ispunjamo 
svoja obećanja. Ako nas udariš, vapimo za oproštenjem, 
a kad nam oprostiš, izazivamo da nas ponovno kazniš. 
Ako dođu nevolje, tražimo vremena da se pokajemo, a 
kad nam se smiluješ, zlorabimo tvoju strpljivost koja 
nam oprašta. Jedva nam zacijele zadobivene rane, a već 
se nezahvalno naše srce ne sjeća što je podnijelo. Ako 
nas brzo uslišiš, postajemo objesni, a ako oklijevaš, ne- 
strpljivo mrmljamo. Priznajemo, Gospodine, krivi smo: 
oprosti po svojoj blagosti. Znamo, ako i ne oprostiš s 
pravom ćeš nas kazniti. Ali u tebe je veliko milosrđe i 
obilno smilovanje. Udijeli nam, što te nevrijedni moli- 
mo, jer si ni iz čega stvorio one koji ti vape: smiluj nam 
se, Gospodine! Neka tvoju ruku pokrenu smjerni i bolni 

vapaji te ona blagost od koje se svemu nadamo. Ne oba- 
ziri se na naše grijehe, dok ti se s pouzdanjem molimo. 
Što je strašnija naša bijeda, neka bude veća tvoja bla- 
gost. Smjerno molimo tvoju pomoć, iznoseći preda te 
boli i zloće svoje grešnosti, utječemo se tvome milosr- 
đu koje smo grijesima izgubili. Onima za koje znaš da 
se uzdaju u svoju pravednost, neka tvoja blagost udijeli 
ono što mole. Upravljaj nas svojim milosrđem, Gospo- 
dine, Bože naš, da se, dok se sami želimo spasiti, u vjeri 
i ljubavi radujemo spasu svih naroda. Po Kristu Gospo- 
dinu našemu. Amen. 


BI. Augustin Kažotić 

Molitva za dominikanska zvanja 


Gospodine Isuse Kriste, poučio si nas da molimo Gos- 
podara žetve da pošalje radnika u žetvu svoju. Videći 
koliko su nam potrebni apostoli - svećenici, redovnici i 
redovnice - molimo te po moćnom zagovoru tvoje pre- 
svete i prečiste Majke, Kraljice svete krunice i po zago- 
voru svetog oca Dominika, umnoži Red propovjednika. 


Užezi u srcima mladića i djevojaka oganj ljuba- 
vi prema Bogu i prema ljudima. Bdij svojom ljubavlju 
nad onima koje si odabrao i potakni ih da za ovu milost 
mole i životom je vrše. Sačuvaj ih od grijeha i mnogo- 
brojnih pogibelji kojima su izloženi. Prosvijetli im duh, 
očisti srce, učvrsti volju. Pouči ih i pomozi im da trajno 
i marljivo njeguju ovaj dar pohranjen u njihovoj duši. 
Vodi ih putem čistoće, rada i težnje za uzvišenim ciljem 
do potpune spoznaje istine. 


A Ti im, milosrdna Majko, koja svakodnevno prika- 
zuješ Isusu svoje sinove i kćeri, kao što si mu prikazala 
svetog oca Dominika, daj da budu dostojni poslanja koje 
im je povjereno. Izmoli Redu vjernih nasljednika nje- 
govih redovničkih predaja. Izmoli brojne svete i revne 
apostole, prema duhu svetog oca Dominika. Daj da po- 
stanu pravi spasitelji duša. Amen! 

mmišav, 


SLAP 





Akad. slikarica Kristina Rismondo, BL Augustin Kažotić i bl Alojzije 
Stepinac, župna crkva i svetište sv. Antuna Padovanskog, 
Sesvetska sela, 2009. 


Augustin Kažotić 
(oko 1260/65. - 3. kolovoza 1323.) 


Trogiranin Augustin Kažotić, dominikanac, biskup 
Zagreba i Lucere, prvi hrvatski blaženik i jedan od pr- 
vih teoloških pisaca u Hrvata, bio je cijenjen od svojih 
suvremenika kao ,izvrsni propovjednik i doktor“ (Za- 
grebački misal, oko 1340.), ,,muž vrlo izobražen i dobar“ 
(Bernard Gui), koji se isticao ,,velikom erudicijom, sve- 
tošću, milosrđem i svim ostalim krepostima“ (Ilirski 
sanktoral), ,,što su osjetili i mnogi koji su došli pokloniti 
se njegovim smrtnim ostacima doživjevši mnoga čude- 
sa“ (povjesnik Miho Madijev, 1358.), pa mu s pravom 
pripada trajno mjesto u društvenoj, kulturnoj i religio- 
znoj prošlosti hrvatskog naroda. 


O Kažotićevoj popularnosti i ugledu svjedoče brojni 
suvremenici: pape Benedikt XI. (1303.-1304.), Klement 
V.(1305.-1314.) i Ivan XXII. (1316.-1334.), napuljski kralj 
Robert I. Mudri (1309.-1343.) i kalabrijski vojvoda Karlo, 
biograf Opicinus de Canistris (1296.-1352.), povjesnik 
Galvano della Fiamma (1283:-1344.) i kozmograf Gui- 
llaume Adam (+1341.), Arnold iz Bamberga, Kažotićev 
drug s Pariškog sveučilišta, koji mu u kolovozu 1317. 
posvećuje raspravu De regimine sanitatis - O uputama za 
očuvanje zdravlja, naglašujući da je piše ,svom u Kristu 


vrlo cijenjenom ocu i predragom prijatelju Augustinu, 
zagrebačkom biskupu (uz) pozdrav i želje, koje samo 
zdrav duh poželjeti može.“ Magistar Arnold u predgo- 
voru spomenute rasprave otkriva motive svog pisanja: 
»Budući ste me (vi Augustine) molili da ukratko nešto 
sastavim o sustavu i uputama za očuvanje zdravlja“ (...). 


Augustin, izdanak trogirske patricijske obitelji Ka- 
žotić (Casoti, Gazotti), rodio se oko 1260/1265. Otac mu 
Nikola slovio je kao ugledan poslovan čovjek, a majka 
Radoslava Saladini utisnula je sinu osjećaje dobrote, 
nepristranosti, pravednosti i ljubavi prema siromasima 
i potrebnima. 


Augustin se u mladenačkoj dobi odlučuje za Red bra- 
će propovjednika. Prve elemente znanja stekao je u sa- 
mostanskoj školi splitskih dominikanaca, a ime mu se 
u povijesnim vrelima prvi put spominje 28. listopada 
1286. u oporuci Stane Saladini, koja ,svom unuku Augu- 
stinu, iz Reda braće propovjednika, oporučuje pedeset 
libara za knjige.“ Nadarenog redovnika dominikanska 
zajednica krajem ljeta 1286. šalje na Pariško sveučilište. 
Dramatske događaje s putovanja pribilježio je milan- 
ski dominikanac Galvano della Fiamma u svojoj Velikoj 
kronici Reda braće propovjednika: Iste (1286.) godine kad 
je umro grof od Casate, inače milanski kardinal, otro- 
van - kako se pripovijeda - po želji suparničke obitelji 

Ursini, dva naša subrata, Jakov, nećak kardinala Ma- 
teja Ursinija, i Augustin iz Trogira krenuli su na studij 
u Pariz. Kad su prolazili dolinom rijeke Ticino, napali 
su ih plaćenici obitelji Casate, željni osvete zbog smrti 
preminulog milanskog kardinala, člana njihove obite- 
lji. Tom je prilikom smrtno pogođen brat Jakov Ursi- 
ni, dok je brat Augustin (Kažotić) s teškom povredom 
glave ostao ležati na snijegu, gdje ga je našao gospodin 
Paganus de Petra, veliki prijatelj dominikanaca, koji je 
ranjenika dao prevesti u dvorac Rebeco gdje se uz pa- 
žljivu njegu uskoro oporavio i 1287. krenuo u Pariz.“ 


Mladi je Trogiranin našao smještaj u Kolegiju Jakobina- 
ca, kako se dominikance u pariškoj latinskoj četvrti nazi- 
valo zbog položaja samostana uz ulicu i gradska vrata sv. 
Jakova, te je s uspjehom slijedio predavanja na fakultetu 
slobodnih vještina i teološkom. Hrvatski se student na fa- 
kultetu artium (preteča današnjeg filozofskog fakulteta) 
upoznao s osnovama humanističkih, egzaktnih i prirod- 
nih znanosti. Valja podsjetiti da u kolegiju pariških Jako- 
binaca, Augustin Kažotić otkriva spise i živo sjećanje na 
Alberta Velikog i Jordana Saksonca, začetnika europskog 
prirodoznanstva i njegovih aplikacija u medicini i ljekar- 
ništvu, znanjima kojima će se kasnije obilno koristiti kao 
zagrebački biskup (9. prosinca 1303. - 21. kolovoza 1322.) 
i prosvjetitelj hrvatskog naroda. 

Kip bl Augustina Kažotića iz nacionalnog svetišta u Mariji Bistrici. 
Djelo akad. kipara Pavla Hudeka iz 1966. godine 


Učeni hrvatski dominikanac je nakon uspješnih stu- 
dija ,u gradu svjetlosti“ predavao na nekom od tali- 
janskih učilišta ili tamošnjih dominikanskih studija do 
godine 1301. kada ga je kardinal Nicolo Boccasini, biv- 
ši vrhovni učitelj Reda braće propovjednika, poveo sa 
sobom u Ugarsku i Hrvatsku na čelu papinskog poslan- 
stva koje je trebalo pripremiti dolazak Anžuvinca Karla 
I. Roberta na ugarsko-hrvatsko prijestolje (1301.-1342.). 
Nakon što je 22. listopada 1303. kardinal Boccasini iza- 
bran za papu (Benedikt XI.) svog dotadašnjeg kapelana 
Augustina Kažotića imenovao je biskupom zagrebačkim. 


Učeni je trogirski dominikanac kao zagrebački biskup 
započeo korjenitu obnovu religioznog života u svojoj 
prostranoj dijecezi. Proveo je reformu katedralnog bo- 
goslužja, uveo obavezni zajednički časoslov za sve čla- 
nove stolnog kaptola i nastojao oko obnove liturgijskog 
pjevanja. Bio je blizak narodu. S najsiromašnijima dijeli 
prihode svoje biskupske menze. Francuski dominikanac 
Vilim Adam, misionar u Perziji i barski nadbiskup, u svo- 
jem Vodiču za putovanje na Istok pomorskim putem (1332.) 
pribilježio je zanimljivu anegdotu o svom hrvatskom 
subratu: ,,Brat Augustin, člari našeg reda i zagrebački 
biskup, zamoljen od redovničke subraće za savjet mogu 
li primiti određenu svotu novca od nekog velikodušnog 
plemića, upozorio ih je na opasnost da bi se takvim pri- 
hvaćanjem odveć vezali uz dotičnog plemića. Augustin 


poziva subraću iz zagrebačkog samostana, koji se nala- 
zio u podnožju katedrale, na prostoru između današnjih 
ulica Vlaške, Palmotićeve i Draškovićeve, na primjer 
njihova utemeljitelja sv. Dominika, koji insistira da se 
njegovi sljedbenici odreku materijalnih posjeda, jer bi 
ih to moglo priječiti u slobodnom propovijedanju. Stoga 
ću (prema Augustinovim riječima) radije poslušati pre- 
poruku našeg utemeljitelja i ostati slobodan nego da se 
primitkom ponuđenog novca ili drugog kakvog posjeda 
podložim prohtjevima darovatelja.“ 


Povijesni zapisi svjedoče da je biskup Kažotić rado 
sudjelovao na javnim crkvenim manifestacijama, hodo- 
čašćima i proštenjima, na koja, po njegovim riječima, 
neki dolaze da se ,opiju i potuku, nedolične pjesme pje- 
vaju i vode kolo u kojem vragometno plešu.“ Laureat 
Pariškog sveučilišta uočio je da je na području njegove 
prostrane biskupije vjera jednostavnog puka nerijetko 
isprepletena praznovjerjima, što učeni biskup u svojoj 
raspravi O krštavanju slika i drugim oblicima praznovjerja, 
čiji je sadržaj izložio sudionicima znanstvenog savjeta 
održanog 22. kolovoza 1320. u Avignonu (južna Fran- 
cuska) pod predsjedanjem pape Ivana XXII. Dvama 
primjerima, uzetim iz osobne pastoralne prakse, učeni 
biskup ilustrira intelektualno i moralno stanje onoga 
vremena u Hrvatskoj. Primjeri ocrtavaju zdravstvenu 
kulturu hrvatskog sjevera u osvit XIV. stoljeća. Biskup 

Kažotić informira papu i prisutne kardinale, biskupe, 
vrhovne starješine crkvenih redova i teologe da mnogi 
od njegovih vjernika drže kako se bolest gube efikasno 
liječi uranjanjem bolesnika u vodu i izgovaranjem rije- 
či krštenja. Hospicij ili špital sv. Petra u Zagrebu, koji 
je u ono doba bio utočište siromašnim gubavcima koje 
se nastojalo odijeliti od zdravog stanovništva, o čemu 
svjedoči i tzv. transitus leprosorum, poseban prijelaz za 
gubavce na Savi kod Zagreba. 


Drugi se primjer odnosi na uporabu riječi i tvari 
sakramenta potvrde ili krizme u nereligijske svrhe te 
smatra praznovjernim ,one koji drže da sakrament 
potvrde, utisnut na čelo potvrđenika, može odstraniti 
glavobolju i druge slične bolesti.“ Učeni biskup i teolog 
izjavljuje da su ,sakramenti Crkve određeni prije sve- 
ga za dobro duše, kao neko ,povijanje rana i pripomoć 
ljudskoj krhkosti protiv slabosti grijeha, pa onaj koji sa- 
krament dijeli ili prima s namjerom da zadobije (fizič- 
ko) zdravlje ili da poluči neki materijalni uspjeh, ne bi 
upao u zloću svetogrđa već bi ga radije trebalo ubrojiti 
među one koji Bogu ne služe iz nade u buduća dobra 
nego iz vremenitih probitaka:“ 


U raspravi O krštavanju slika (1320.) kao i u spisu O 
siromaštvu Krista i njegovih učenika (1321./1322.) za- 
grebački biskup trijezno i bez strasti izlaže teološku i 

Mramorni kip bL Augustina Kažotića u crkvi Santa Maria sopra 
Minerva u Rimu iz polovice 18. stoljeća 


društvenu problematiku svoga vremena. Odlučno se 
usprotivio primjeni radikalnih sredstava, tj. inkvi- 
zicijskih procesuiranja neukih ljudi optuženih zbog 
praznovjerja, jer je korijene zla vidio u neupućenosti 
i neznanju. Astrologe, bajaoce i gataoce učeni domini- 
kanac ispričava neznanjem i bijedom pojedinaca, koji 
svoj bezizlazni društveni položaj rješavaju uranjanjem 
u nestvarni svijet tlapnji i privida, a jedino učinkovito 
sredstvo protiv neznanja, koje rađa praznovjerjem, vidi 
u duhovnom napretku i prosvjećivanju puka. 


U svojim izlaganjima Augustin Kažotić naglašava da 
“krivovjerje u sebi uključuje krivo mišljenje u razumu i 
tvrdokornost u volji gledom na vjerske istine i moralno 
djelovanje," a gatanje ili bajanje kvalificira kao “nedo- 
zvoljeno istraživanje budućnosti koja se ne mora ostva- 
riti." Ako se “učinak postigne uzročnom spoznajom 
onda to nije praznovjerje nego umijeće." Trijezno pro- 
mišljanje hrvatskog dominikanca u suprotnosti je s Ma- 
ljem protiv vještica (Malleus maleficarum,1486.) njemačke 
subraće Henrika Institorisa (Kramera) i Jakova Spren- 
gera. Progon vještica našao je plodno tlo u germanskim 
zemljama i u sjevernoj Evropr'te je preko austrijskih ze- 
malja došao i u hrvatska kontinentalna područja gdje 
su se u apsurdnom ,istjerivanju đavla“ iz nevinih ljudi, 
uglavnom žena, isticali građanski sudovi. 


Kažotićeva odlučnost da se zlu neznanja suprotstavi 
prosvjetom dovest će do ostvarenja zamisli da se u Za- 
grebu osnuje prvo visoko učilište u Hrvata. Utemeljitelj 
katedralne škole, ustrojene po uzoru na Fakultet artium 
Pariškog sveučilišta i dominikanske svečane studije (stu- 
dia solemnia) poziva se na 18. zaključak Trećeg lateran- 
skog sabora (1179.) koji insistira da ,,Crkva treba zbrinu- 
ti potrebne ne samo u onom što se odnosi na uzdržava- 
nje tijela nego i u svemu što pridonosi napretku duha (te 
da) spriječi kako siromašni i oni bez obiteljskog imetka 
ne budu u nemogućnosti poći na nauke i napredovati 
u znanju.“ Utemeljujući katedralnu školu u Zagrebu, 
biskup Kažotić osigurava crkvenu nadarbinu voditelju 
škole kanoniku-lektoru i njegovim pomoćnicima da 
nbez naknade poučavaju klerike zagrebačke biskupi- 
je i sve siromašne studente, otvarajući im tako putove 
znanja.“ Prema strogim Augustinovim odredbama, koje 
u kaptolske Statute 1334. unosi biskupov najbliži surad- 
nik Ivan arhiđakon gorički, magistar u ime poštovanja 
ne smije ništa, pa čak ni najmanje usluge, tražiti od ,si- 
romašnih studenata koji prose ili bi prosili da ih netko 
iz milosrđa ne uzdržava. Od studenata koje zbrinjavaju 
roditelji ili rođaci, koji, istina, nemaju vlastitog posjeda 
ali radom dostatno zarađuju za život, o Božiću i Uskrsu 
može zatražiti po jednog kopuna i četiri kruha ili četiri 
kruha i jedan sir ili dvadeset jaja, (dok se od djece onih 
imućnijih) može tražiti po dvanaest banskih denara, a 

od sinova velikaša i po dvadeset denara.“ Spomenute 
Kažotićeve odredbe ukazuju na slojevitost srednjovje- 
kovnog hrvatskog društva na čijem se dnu nalazi naj- 
siromašniji sloj ruralnog pučanstva i gradske sirotinje, 
čija je egzistencija ovisila o tuđoj pomoći, slijede zatim 
najamni radnici, zanatlije i trgovci, niže plemstvo i 
konačno na samom vrhu uski krug bogatih velikaških 
obitelji. 


Na život studenata fakulteta artium kod Malog mo- 
sta u Parizu podsjeća i program studija koji je biskup 
Kažotić propisao za polaznike katedralne škole u Za- 
grebu. Ivan Gorički izvješćuje da zagrebački ,,studenti 
svakog jutra najprije slušaju predavanja iz (latinske) 
gramatike (...) u podne, kad su već bili spremniji sluša- 
ti, tumačila im se dijalektika ili logika, dok su se poslije 
večernje (vesperae) ponavljale deklinacije, već prema 
napredovanju pojedinaca, tako da svi budu sposobni 
izražavati se latinski i razumjeti što im se predaje.“ Au- 
gustin insistira da se temeljni tekstovi ili tzv. auctori- 
tates iz Svetog pisma, patrističkih i skolastičkih pisaca 
kao i djela profanih autora Aristotela, Seneke i Avicene 
»čitaju po redu, jer oni, koji su dostatno poučeni, sami 
ili sneznatnom pomoći mogu lako uočiti smisao istih, 
kako to iskustvo pokazuje.“ Želja je učenog biskupa da 
se sve studente bez razlike poučava ,barem u osno- 
vama ljudskog znanja, prema njihovoj nadarenosti 

Brončani kip bL Augustina Kažotića, rad akademskog kipara Krune 
Bošnjaka iz1993., smješten uz dominikanski samostan 
icrkvu Kraljice sv. Krunice u Zagrebu. 

(Odljevi kipa nalaze se u crkvi bL Augustina Kažotića na zagrebačkoj 
Peščenici i ispred dominikanskog samostana u Trogiru) 


i sposobnostima, ne sve na isti način nego raznoliko, 
onako kao što se i sposobni liječnici služe raznolikim 
lijekovima za liječenje različitih vrsta bolesti.“ 


Kažotićeva katedralna škola u kulturnom, politič- 
kom i vjerskom središtu svih Hrvata prva je visoka 
škola u Hrvatskoj, u kojoj naziremo fakultete artium (fi- 
lozofije) i teologije, o čemu svjedoče i dragocjeni ruko- 
pisni kodeksi, koje je učeni Trogiranin donio u Zagreb 
ili ih je naručio za potrebe studija. Današnja Metropo- 
litanska knjižnica u Zagrebu posjeduje iz Augustinova 
vremena temeljna djela za studij latinske klasične i 
srednjovjekovne književnosti, astronomije-astrolo- 
gije, matematike, spise iz zemljopisa, meteorologije, 
zemljomjerstva i drugih tzv. laičkih znanosti, a uz njih 
i ne manje važan fond biblijskih i teoloških djela iz pa- 
trističkog i skolastičkog razdoblja, ali i dragocjene spise 
Gracijana, Huguccia Pisanskog i drugih uglednih prav- 
nika. Prisutnost Platonovih, Aristotelovih, Ptolemeje- 
vih, Aviceninih, Abu Ma'sharovih i Sacroboscovih djela 
ukazuje na kozmogonijske i prirodoznanstvene raspra- 
ve u zagrebačkoj katedralnoj školi, gdje Platonov spis O 
duši svijeta predstavlja jedno 6d temeljnih pitanja sred- 
njovjekovlja koje pokušava dati odgovor na međuodnos 
mikro i makrokozmosa, podsjećajući pariškog laureata 
Augustina Kažotića i njegove zagrebačke studente na 
»legitimum societatis foedus“ neba i zemlje. 

Kad se papa Ivan XXII. uvjerio da svojim posredo- 
vanjem neće u kralja Karla Roberta ishoditi dopuštenje 
da se Augustin Kažotić slobodno vrati u Zagreb imeno- 
vao ga je 21. kolovoza 1322. biskupom Lucere u južnoj 
Italiji. Na putu u sjedište svoje nove dijeceze Augustin 
se opet kratko zadržao u Paviji. O tome svjedoči njegov 
suvremenik Opicinus de Canistris koji 8. listopada 1322. 
bilježi u svoj Dnevnik: ,Prolazeći kroz Paviju vrlo sveti 
muž brat Augustin, Reda propovjednika, premješten iz 
zagrebačke u lucersku biskupiju, predobrostivo me pri- 
mio, opomenuo i odobrio moja pisana djela.“ 


Kažotića su u Luceri, netom oslobođenoj od Sara- 
cena, čekali novi i brojni problemi. Iako je svojom no- 
vom biskupijom upravljao vrlo kratko vrijeme, nepunu 
godinu dana, ipak je i to bilo dovoljno da stekne nepo- 
dijeljene simpatije naroda. Umro je u Luceri 3. kolovoza 
1323. na glasu svetosti, a već 20. listopada 1325. kala- 
brijski vojvoda Karlo moli papu da ,nedavno preminu- 
log lucerskog biskupa Augustina proglasi svetim.“ Iz 
jednog pisma vrhovnom starješini dominikanskog reda 
moglo bi se zaključiti da je papa Ivan XXII. Kažotića 
proglasio svetim. Buli kanonizacije nema međutim ni 
traga među avignonskim i vatikanskim registrima. 


Daje papa Ivan XXII. prihvatio sugestiju kalabrijskog 
vojvode i učenog Trogiranina iz Reda braće propovjed- 


nika uzdigao na čast oltara vidljivo je iz pisma lucerskih 
dominikanaca koji 9. rujna 1674. izvješćuju svog vrhov- 
nog starješinu da “premda se bula Ivana XXII. o (Au- 
gustinovu) proglašenju blaženim i svetim izgubila, ipak 
ima mnogo ljudi u ovom gradu (tj. u Luceri) koji pod 
prisegom žele posvjedočiti da su nebrojeno puta slušali 
kako je poglavari čitaju na blagdan ovoga Blaženika". 


Svjedočenje lucerskih dominikanaca o proglašenju 
svetim učenog trogirskog redovnika dovelo je do no- 
vog beatifikacijskog postupka. lako se Augustinov kult 
s obje strane Jadrana nikada nije ugasio, ipak je treba- 
lo čekati 19. lipnja 1700. godine, kada je njegovo javno 
štovanje službeno odobrio i potvrdio papa Inocent XII., 
odnosno 4. travnja 1702. godine, kada ga je papa Kle- 
ment XI. proglasio blaženim. 


Kada je 1807. ukinut dominikanski samostan u Luceri, 
mjesni biskup Alfonso dei Marchesi Freda zatražio je od 
ministra pravosuđa i bogoštovlja Francesca Ricciardija 
da tijelo svoga svetog prethodnika prenese u katedra- 
lu, što je svečano obavljeno 22. studenoga 1812. godine. 
Za obnove lucerske katedrale (1878.-1892.) tijelo bl. Au- 
gustina Kažotića privremeno je smješteno u biskupski 
dvor, a nakon ponovnog otvorenja lucerske stolne crkve 
Blaženikovi su posmrtni ostaci najprije izloženi na olta- 
ru sv. Roka (1892), a potom definitivno pohranjeni ispod 


oltara. U kolovozu 1937. relikvije svetog lucerskog bi- 
skupa smještene su u srebrni kovčeg i postavljene ispod 
oltara Presv. Sakramenta, gdje se i danas nalaze. 


Svojim izvanrednim sposobnostima, iskrenošću i 
mirnoćom bl. Augustin Kažotić je zadivio svoje suvre- 
menike. Prvi je naš blaženik i do nedavne beatifikacije 
Alojzija Stepinca (1998.) jedini hrvatski biskup čije je 
javno štovanje odobrila Crkva. Njegovim biskupova- 
njem u zagrebačkoj biskupiji i u Crkvi u Hrvata započi- 
nje doba znanosti, društvenog i vjerskog napretka. 


Franjo Šanjek 
dominikanac 

